እነ አቶ ጃዋር መሐመድ ለሚደርስባቸው ማንኛውም ችግር ፍርድ ቤትና መንግሥት ኃላፊነቱን መውሰድ እንዳለባቸው ተናገሩ
ዓቃቤ ሕግ የተወሰኑ ክሶችን እንዲያሻሽል ታዘዘለትናንትና ጥር 4 ቀን 2013 ዓ.ም. ፍርድ ቤት በሰጠው ትዕዛዝ መሠረት የማይቀርቡ ከሆነ፣ ተገደው እንዲቀርቡ ትዕዛዝ ተሰጥቶባቸው የነበሩት እነ አቶ ጃዋር መሐመድ በችሎት በመገኘት፣ ፍርድ ቤት ሳይቀርቡ የቀሩት ሕግን ባለማክበር ሳይሆን ‹‹ጥቃት ይደርስብናል›› ከሚል ሥጋት መሆኑን ጠቁመው፣ ለሚደርስባቸው ችግር ፍርድ ቤትና መንግሥት ኃላፊነቱን እንደሚወስዱ ተናገሩ፡፡ከተደጋጋሚ ትዕዛዝ በኋላ በፌዴራል ከፍተኛ ፍርድ ቤት የሕገ መንግሥትና የሽብር ወንጀሎች አንደኛ ወንጀል ችሎት የተገኙት አቶ ጃዋር መሐመድ፣ አቶ በቀለ ገርባ፣ አቶ ሐምዛ አዳነና አቶ ሸምሰዲን ጠሃ፣ ችሎቱ ሥራውን እንደጀመረ ለፍርድ ቤቱ ያላቸውን የቅሬታ አቤቱታ አሰምተዋል፡፡ አቶ በቀለ ለፍርድ ቤቱ እንደገለጹት፣ ፍርድ ቤቱ ተገደው እንዲቀርቡ ትዕዛዝ በመስጠቱ አዝነዋል፡፡ ፍርድ ቤቱ ትዕዛዝ ሲሰጥ ያልቀረቡት በእነሱ ላይ ጥቃት ይፈጠራል በሚል ሥጋትና ለደኅንነታቸው ፈርተው እንጂ፣ ሕግን ላለማክበር እንዳልሆነም አስረድተዋል፡፡ አገሪቱ ካለችበት ሁኔታ አንፃር ችግር ቢገጥማቸው፣ በመንግሥትና ሕዝብ ላይ ችግር እንዳይደርስ ከማሰብም ጭምር መሆኑንም አክለዋል፡፡ለእነሱ ጥሩ አመለካከት ያላቸው ዳኞች እንዳሉ እንደሚገነዘቡና አሁን የተያዙበት ሁኔታ ጥሩ መሆኑን አቶ በቀለ ገልጸዋል፡፡ ታስረው ካሉበት ርቀት አንፃር ሲመላለሱ ለሚደርስባቸው ችግር ፍርድ ቤቱና መንግሥት ኃላፊነቱን እንዲወስዱም ተናግረዋል፡፡አቶ ጃዋርም አቶ በቀለ በተናገሩት ላይ አጽንኦት ሰጥቶ፣ የአገሪቱ መዋቅር በብሔር የተከፋፈለና ተፈጥሮ ካለው ወቅታዊ ሁኔታ፣ እንዲሁም በመቶ የሚቆጠሩ ሰዎች አስገድለዋል ተብለው ተከሰው ባሉበት ሁኔታ፣ ሲመላለሱ አንድ አደጋ ይደርሳል ብለው በማሰባቸው እንጂ ሕግ አለማክበር አለመሆኑን አስረድተዋል፡፡ፍርድ ቤቱ ቅረቡ ብሎ ካስቀረባቸው አደጋ ቢደርስባቸው ኦነግ ሸኜ፣ ወያኔ ወይም ሻዕቢያ ነው ብሎ ማሳበብ እንደማይቻልና ኃላፊነቱን ፍርድ ቤቱና መንግሥት እንደሚወስዱ አክሏል፡፡ፍርድ ቤቱ በመሀል እንዳስረዳው እነ አቶ ጃዋር (አራቱ ተከሳሾች) ተገደው ይቅረቡ ያለው፣ ትዕዛዝ አያከብሩም ብሎ ሳይሆን፣ ሌላ ቀጠሮ ላለመስጠት መሆኑን ገልጿል፡፡ በታሰሩበት አካባቢ ችሎት እንዲዘጋጅላቸው ሲጠይቁም፣ መቻል አለመቻሉን አመራሮችን ጠይቆ ‹‹አይቻልም›› መባሉንም አስታውሷል፡፡ፍርድ ቤቱ ተከሳሾቹ (24ቱም ተከሳሾች) በቀረበባቸው ክስ ላይ ያቀረቡትን የመጀመርያ የክስ መቃወሚያና ዓቃቤ ሕግ የሰጠውን ምላሽ መርምሮ ብይን መስጠቱን አስታውቋል፡፡ በመሆኑም ዓቃቤ ሕግ በአቶ ጃዋር ላይ ያቀረበው ሦስተኛ ክስ (የሽብር ወንጀል ለመከላከልና ለመቆጣጠር የወጣውን አዋጅ ቁጥር 1176/2012 አንቀጽ 6(2) ድንጋጌን ተላልፏል የተባለውን ክስ) ግልጽነት ስለሌለው አሻሽሎ እንዲቀርብ፣ የጦር መሣሪያን በሚመለከት ባቀረበው ክስ ላይ አዋጁን አካቶ እንዲቀርብ፣ አቶ ሐምዛ በየትኛው ሚዲያ ቅስቀሳ እንዳደረገ ስለማይገልጽና በአንደኛ ክስ ኦነግ ሸኔ ተብሎ የተገለጸው የቡድን ስም ይሁን የግለሰብ ስላልተገለጸ፣ ግልጽ አድርጎና አሻሽሎ ለጥር 14 ቀን 2013 ዓ.ም. እንዲያቀርብ ትዕዛዝ ሰጥቷል፡፡    